กฟผ. เร่งสนับสนุนเตียงกระดาษอีกกว่า 3,500 เตียง ให้โรงพยาบาลสนามและศูนย์พักคอยที่ขาดแคลนทั่วประเทศ
นางสาวจิราพร ศิริคำ รองผู้ว่าการยุทธศาสตร์ ในฐานะโฆษกการไฟฟ้าฝ่ายผลิตแห่งประเทศไทย (กฟผ.) เปิดเผยว่า กฟผ. ตระหนักถึงความจำเป็นเร่งด่วนของการขาดแคลนเตียงชั่วคราว จึงได้เตรียมให้การสนับสนุนเตียงกระดาษและเครื่องนอน สำหรับโรงพยาบาลสนามและศูนย์พักคอยอีกกว่า 3,500 เตียง ซึ่งจะเปิดรับระดมทุนสนับสนุนจากน้ำใจคนไทยผ่านแพลตฟอร์มเทใจร่วมกับ กฟผ. ในช่วงต้นเดือนสิงหาคมนี้(64) นอกจากนี้ กฟผ. ยังได้ร่วมกับบริษัท เอชเอสแอล คาร์ตอนส์ จำกัด ผู้ผลิตและจำหน่ายแผ่นและกล่องกระดาษลูกฟูก สนับสนุนการจัดส่งเตียงกระดาษที่บริษัทผลิตขึ้นจากการร่วมใจบริจาคของประชาชน เพื่อกระจายการส่งมอบเตียงกระดาษไปยังโรงพยาบาลสนามที่ขาดแคลนได้โดยรวดเร็วที่สุด ซึ่งได้ร่วมสนับสนุนการจัดส่งเตียงกระดาษไปยังโรงพยาบาลสนามที่มีความต้องการทุกภูมิภาคทั่วประเทศ ตั้งแต่วันที่ 15 กรกฎาคม(64)จนถึงปัจจุบันได้ส่งมอบเตียงกระดาษ แล้ว 1,030 เตียง ให้แก่โรงพยาบาลสนาม 31 แห่ง ใน 18 จังหวัด ได้แก่ จังหวัดลพบุรี ยโสธร อำนาจเจริญ สกลนคร กำแพงเพชร แพร่ สุพรรณบุรี นราธิวาส ปัตตานี กาญจนบุรี นครราชสีมา ราชบุรี ลพบุรี ปราจีนบุรี กาฬสินธุ์ นครพนม มหาสารคาม และจังหวัดสิงห์บุรี เรียบร้อยแล้ว และจากนี้มีแผนสนับสนุนการส่งมอบเตียงกระดาษ จำนวน 370 เตียง ให้แก่โรงพยาบาลสนามใน 3 จังหวัด ได้แก่ จังหวัดสุรินทร์  นครสวรรค์ และจังหวัดนครศรีธรรมราช เพิ่มเติมอีก 8 แห่ง กฟผ. มีศักยภาพด้านการขนส่งและมีทีมพนักงานจิตอาสาที่เข้มแข็ง โดยยินดีร่วมสนับสนุนการส่งมอบเตียงกระดาษไปยังโรงพยาบาลสนามที่ยังขาดแคลนอย่างต่อเนื่อง เพื่อร่วมส่งต่อการช่วยเหลือจนกว่าสถานการณ์วิกฤตโควิด-19 จะคลี่คลาย